題元山蔡行可對青亭
作者：王邁
朝代：宋

paragraphs: 終日在山中，不見山可愛。
欲識愛山趣，須在山之外。
南山不古今，悠然與意會。
西山無朝暮，佳致固長在。
蔡君金玉人，結亭避闤闠。
面面蒼璧屏，坐卧與青對。
晚曦射紫翠，宿雨濯藍黛。
能消幾兩屐，不賞此奇槩。
芙蓉爲君裳，蘭茝爲君佩。
今非避世時，乃學陶謝輩。
諸公富唱酬，拔戟各成隊。
我出一轉語，功成身始退。
君爲端明胄，忠孝後必大。
山靈縱有盟，一出合破戒。
蒼生正有求，富貴不渠貸。
山債會一償，相期在晚歲。